bluuebunny/crossref_metadata_2025 huggingface dataset:
Turbulent mixing and reacting flow characteristics of axisymmetric bluff-body stabilized propane-air flames, under inlet mixture stratification and preheat
Authors: Σούφλας Κωνσταντίνος
Published: September 2021

Στην παρούσα εργασία μελετήθηκαν και αναλύθηκαν τα ισόθερμα και αντιδρώντα, χρονικά μέσα και διακυμαινόμενα, πεδία ροής καθώς και τα χαρακτηρίστηκα ανάμειξης στην περιοχή κατάντη ενός προ-αναμείκτη καυστήρα, για μια σειρά μειγμάτων καυσίμου-αέρα και επίπεδων προθέρμανσης των αντιδρώντων. Ο καυστήρας αποτελείται από τρείς ομοαξονικούς δίσκους οι οποίοι δημιουργούν δύο κοιλότητες. Το καύσιμο (προπάνιο) παροχετεύεται στην πρώτη κοιλότητα και αναμειγνύεται μερικώς με τον αέρα, καταλήγοντας σε μια διαστρωματωμένη κατανομή σχετικού λόγου καυσίμου αέρα στην είσοδο της περιοχής σταθεροποίησης. Μελετήθηκαν τέσσερα επίπεδα προθέρμανσης των αντιδρώντων τα οποία κυμαίνονται από 300 έως 743Κ, για πτωχά και υπέρ-πτωχα μείγματα. Ο συγκεκριμένος καυστήρας, προθέρμανσης και διαστρωμάτωσης των αντιδρώντων, επιτρέπει τη σταθεροποίηση φλόγας για πολύ πτωχά μείγματα, διευρύνοντας τα πτωχά όρια απόσβεσης και προωθώντας την σταθεροποίηση σε ολικούς σχετικούς λόγους καυσίμου αέρα της τάξης του Φ=0.13 στους 743Κ. Βασικό κίνητρο για την συγκεκριμένη μελέτη ήταν ότι τα χαρακτηριστικά σταθεροποίησης φλογών, σε σταθεροποιητικό σώμα, υπό την επίδραση διαστρωμάτωσης και προθέρμανσης των αντιδρώντων δεν έχουν, ακόμη, εκτενώς καταγραφεί. Για τις ισόθερμες (μη-αντιδρώσες) περιπτώσεις, πραγματοποιήθηκαν μετρήσεις Απεικόνισης Ταχυμετρίας Σωματιδίων (PIV) και Φασματοσκοπίας Υπέρυθρου με Μετασχηματισμό Fourier (FT-IR) για την αξιολόγηση των πεδίων ροής και ανάμειξης που αναπτύσσονται στην περιοχή της κατάντη ανακυκλοφορίας. Επίσης μελετήθηκε η επίδραση της προθέρμανσης του αντιδρώντος μείγματος στα χαρακτηριστικά ανάμειξης και αξιολογήθηκαν τα χαρακτηριστικά λειτουργείας του καυστήρα. Επιπλέον η παρούσα μελέτη βοήθησε στο να διευκρινιστεί η επίδραση της διαστρωμάτωσης του μείγματος, μόνη της ή σε συνδυασμό με την προθέρμανση, στα χαρακτηριστικά απόδοσης του φλογοσταθεροποιητή, καθώς και να αναγνωριστούν παράμετροι ελέγχου της τοπολογίας του μείγματος στην περιοχή της ανακυκλοφορίας.Για τις αντιδρώσες περιπτώσεις, πραγματοποιήθηκαν επίσης μετρήσεις Απεικόνισης Ταχυμετρίας Σωματιδίων (PIV) για το μέσο και διακυμαινόμενο πεδίο ταχυτήτων, μετρήσεις εκπομπών χημειοφωταυγαζώντων ριζικών OH* καθώς και μετρήσεις των εκπεμπόμενων ρύπων με σκοπό να αξιολογηθεί η επίδραση της προθέρμανσης των αντιδρώντων στην τοπολογία της φλόγας, στις εκπομπές ρύπων και στην απόδοση της καύσης. Επιπλέον, εκτιμήθηκαν και αναλύθηκαν ιδιότητες της φλόγας όπως οι διδιάστατες αεροδυναμικές τάσεις που επιδρούν σε αυτήν, οι αριθμοί Damköhler και Karlovitz, το μέσο πάχος του τυρβώδους μετώπου της φλόγας και οι ταχύτητα διάδοσης του τυρβώδους μετώπου, σε διάφορες θέσεις πάνω στο μέτωπο της φλόγας, με σκοπό να διευκρινιστεί η επίδραση της τύρβης καθώς και της προθέρμανσης και σύστασης του μείγματος στην δομή της φλόγας και στα χαρακτηριστικά σταθεροποίησής της.
Σχεδίαση και ανάπτυξη μαγνητικών αισθητήρων και διατάξεων χαρακτηρισμού των, με χρήση μαγνητικών φαινομένων
Authors: Αγγελόπουλος Σπυρίδων
Published: September 2021

Οι μαγνητικοί αισθητήρες αποτελούν χρήσιμα εργαλεία, καθώς προσφέρουν τη δυνατότητα ανίχνευσης ή και μέτρησης του μαγνητικού πεδίου. Συναντώνται σε πολλές εφαρμογές, σε τομείς όπως οι επιστήμες, η βιομηχανία και οι μεταφορές. Η σχεδίαση και η ανάπτυξη μαγνητικών αισθητήρων ποικίλλουν αναλόγως των επιθυμητών χαρακτηριστικών και του πεδίου εφαρμογής. Όμως, απαραίτητο στάδιο σε κάθε περίπτωση αποτελεί η χρήση μιας διάταξης διακρίβωσης, με σκοπό την αρχική βαθμονόμηση των αισθητήρων, αλλά και τον μετέπειτα έλεγχο της ορθής λειτουργίας τους. Στο πλαίσιο της εκπόνησης της παρούσας Διδακτορικής Διατριβής, δημιουργήθηκε μία διάταξη διακρίβωσης μαγνητομέτρων, αποτελούμενη από μία τοπολογία πρωτεύοντος-δευτερεύοντος πηνίου για την ανίχνευση του μαγνητικού πεδίου, ένα σύστημα επιβολής του επιθυμητού μαγνητικού πεδίου και τέλος, τα απαιτούμενα ηλεκτρονικά μέτρησης και τροφοδοσίας. Η αρχή λειτουργίας της αναπτυχθείσας διάταξης βασίζεται στη μέτρηση μιας φυσικής ποσότητας και συγκεκριμένα του χρόνου. Με αυτόν τον τρόπο, μπορεί να αποτελέσει δευτερεύον ή και πρωτεύον πρότυπο διακρίβωσης. Στη συνέχεια, η διάταξη χρησιμοποιήθηκε για τη διακρίβωση μαγνητικών αισθητήρων που σχεδιάστηκαν και αναπτύχθηκαν. Συγκεκριμένα, αναπτύχθηκαν δύο μαγνητόμετρα τύπου Fluxgate διαφορετικών τοπολογιών, προσφέροντας υψηλή ευαισθησία κατά τη μέτρηση του μαγνητικού πεδίου. Ακόμη, αναπτύχθηκαν δύο διατάξεις Μη Καταστροφικού Ελέγχου φερρομαγνητικών υλικών. Οι διατάξεις περιλαμβάνουν τα απαιτούμενα ηλεκτρονικά για τη διεξαγωγή των μετρήσεων και την αποστολή των δεδομένων για περαιτέρω επεξεργασία, ενώ μπορούν να είναι φορητές, ώστε να χρησιμοποιούνται για τον επί τόπου έλεγχο σε πραγματικό χρόνο.
Στρατηγικές διαχείρισης ανθρώπινου δυναμικού σε περιόδους παρατεταμένης κρίσης
Authors: Χαλιμούρδα Χριστίνα
Published: September 2021

Μέσα από την εξελικτική πορεία της ΔΑΔ (Διαχείρισης του Ανθρώπινου Δυναμικού) φαίνεται ότι οι παράγοντες διαμόρφωσής της επηρεάζονται τόσο από τα άτομα λήψης και υλοποίησης των αποφάσεων όσο και από τις συνθήκες που επικρατούν στο εξωτερικό περιβάλλον στο οποίο δραστηριοποείται η επιχείρηση. Καταλυτικής σημασίας για την σύγχρονη θεώρηση της ΔΑΔ διαδραμάτισε ο προσδιορισμός του ΑΔ, κατά τα τέλη της δεκαετίας του '90, ως Ανθρώπινου Κεφαλαίου. Πολλοί ερευνητές, θεωρούν ότι το Ανθρώπινο Κεφάλαιο περιλαμβάνει τη γνώση, τις δεξιότητες και ικανότητες που κατέχουν οι άνθρωποι και χρησιμοποιούνται από την επιχείρηση. Με βάση το παραπάνω πλαίσιο οδηγηθήκαμε στο να εντοπίσουμε βιβλιογραφικά τις δεξιότητες/χαρακτηριστικά και ικανότητες του ΑΔ καθώς και τις διαστάσεις που λαμβάνει υπόψη της η επιχείρηση είτε στην επιλογή και διατήρηση του προσωπικού είτε στη διαχείριση της καριέρας του σε περίοδο κρίσης, συγκεκριμενοποιώντας την περίοδο αυτή στο διάστημα 2010-2016 στο οποίο η Ελλάδα βίωσε μια έντονη και παρατεταμένη κρίση. Με βάση τα παραπάνω, διαρθρώθηκε ένα θεωρητικό μοντέλο το οποίο πραγματοποιήθηκε με βάση τον προσδιορισμό της «μετάλλαξης» που αναμένεται να συμβεί στο σύνολο των μεταβλητών που εντοπίστηκαν στη βιβλιογραφία αναφορικά με το τρίπτυχο Χαρακτηριστικά ΑΔ - Αμφίδρομη Σχέση Δέσμευσης ΑΔ και επιχειρήσεων - Ανάπτυξη Ανθρώπινου Κεφαλαίου, μέσα από την ανάδυση νέων «λανθανουσών» μεταβλητών λαμβάνοντας υπόψη και τους δύο πυλώνες της διαδικασίας αυτής, τις επιχειρήσεις αλλά και το ανθρώπινο δυναμικό τους, οι οποίες λαμβάνουν «δίπολη» ή «δίβουλη» μορφή. Συνεπώς διαμορφώνεται ένα νέο πλαίσιο πολιτικών και πρακτικών ΑΔ Τα αποτελέσματα δείχνουν τη διαμόρφωση δέκα εννέα νέων λανθανουσών μεταβλητών. Η ονοματοδοσία τους θα αναδιαμορφώσει τον τρόπο αντίληψης των στρατηγικών ανθρώπινου δυναμικού και θα βοηθήσει να κατανοηθεί η φύση και η μορφή των σχέσεων επιχείρησης και ανθρώπινου δυναμικού της. Η διαφοροποίηση των λανθανουσών μεταβλητών επηρεάζεται από ένα σύνολο παραμέτρων του επιχειρηματικού και επιχειρησιακού γίγνεσθαι. Οι επιχειρήσεις στην Ελλάδα έχοντας να αντιμετωπίσουν ένα διαρκώς μεταβαλλόμενο περιβάλλον, είτε σε επίπεδο αγοραίας πρακτικής (ισχυρός ανταγωνισμός με συνεχείς αλλαγές στις καταναλωτικές δαπάνες), είτε στο επίπεδο των διαρκών νομοθετικών αναπροσδιορισμών (μη σταθερό φορολογικό πλαίσιο), είτε στο επίπεδο της κουλτούρας (πολυσύνθετη και αναπροσδιοριζόμενη, εγκαταλείποντας ιδέες και πιστεύω παραδοσιακών αναπαραστάσεων και χωρίς να έχει ακόμα διαμορφωθεί ένα νέο αναγνωρίσιμο πλαίσιο) δεν έχουν ακόμη διαμορφώσει συγκεκριμένες αντιλήψεις (θέσεις) αντιμετώπισης της κρίσης αναφορικά με το ανθρώπινο δυναμικό τους αλλά διατηρούν αλληλοσυγκρουόμενες και αμφιθυμικές θέσεις και «διαθέσεις».
Διαχείριση υδατικών πόρων με την χρήση του υδατικού αποτυπώματος (water footprint)
Authors: Συμεωνίδου Στέλλα
Published: September 2021

Το πρόβλημα της διαχείρισης των υδατικών πόρων και η υδατική κρίση, έχει εξελιχθεί σε παγκόσμιο επίπεδο ως ένα από τα σημαντικότερα ζητήματα, το οποίο αναμένεται να επιδεινωθεί περαιτέρω, ενώ το νερό που καταναλώνεται και ρυπαίνεται στην αγροτική παραγωγή των προϊόντων θεωρείται κρίσιμης σημασίας. Κύριος σκοπός της παρούσας διδακτορικής διατριβής αποτελεί η διερεύνηση της χρήσης του Υδατικού Αποτυπώματος (Υ.Α.) στον αγροτικό τομέα στην περιοχή της Ρόδου. Αρχικά υπολογίζονται οι τρεις συνιστώσες (μπλε, πράσινη και γκρι) του Υ.Α. όλων των βασικών καλλιεργειών με διαχωρισμό σε ξηρικές και αρδευόμενες. Επιπρόσθετα, εκτιμώνται οι τιμές συγκριτικής προτυποποίησης (benchmarking) Υ.Α. των καλλιεργειών ως βέλτιστα επίπεδα αναφοράς. Ακόμα, πραγματοποιείται περαιτέρω διερεύνηση κριτηρίων επιρροής στις τιμές Υ.Α. προκειμένου να εντοπιστούν οι παράγοντες οι οποίοι είναι σημαντικοί στη διαμόρφωση των τιμών Υ.Α. συγκριτικής προτυποποίησης (benchmarking). Επίσης, γίνεται υπολογισμός χρηματοοικονομικού δείκτη, προκειμένου να διερευνηθεί η συσχέτιση μεταξύ της οικονομικής αξίας και του μπλε Υ.Α. των αρδευόμενων καλλιεργειών. Περαιτέρω, διεξάγεται ανάλυση ευαισθησίας στις τιμές του μπλε, πράσινου και γκρι Υ.Α., λαμβάνοντας υπόψη διακύμανση στις τιμές ορισμένων βασικών παραμέτρων. Τέλος επιδιώκεται, μέσω θεωρητικής διερεύνησης, να εντοπιστεί η συσχέτιση της συνεισφοράς του Υδατικού Αποτυπώματος στα πλαίσια του Πράσινου Μάρκετινγκ.
Το άγχος των γονέων για τη χειρουργική επέμβαση του παιδιού τους και η ενημέρωσή τους για την αναισθησία
Authors: Χαρανά Αικατερίνη
Published: September 2021

Εισαγωγή: Μία χειρουργική επέμβαση σε παιδιατρικούς ασθενείς αποτελεί αναμφισβήτητα μία στρεσσογόνο εμπειρία τόσο για τους ίδιους όσο και για τους γονείς τους. Το προεγχειρητικό άγχος των παιδιών και των γονέων έχει βρεθεί ότι επηρεάζει ποικιλοτρόπως τη διεγχειρητική και μετεγχειρητική πορεία των παιδιών ενώ μπορεί να αποτελέσει αιτία μακροπρόθεσμων συμπεριφορικών προβλημάτων. Σκοπός της παρούσας μελέτης ήταν η εκτίμηση των παραγόντων και χαρακτηριστικών που επηρεάζουν το προεγχειρητικό άγχος των παιδιών και των γονέων τους καθώς και η διερεύνηση των επιθυμητών τρόπων μείωσής του στον ελληνικό πληθυσμό. Μέθοδος: Πληθυσμό της μελέτης αποτέλεσαν 128 παιδιά και οι γονείς τους (1-14 ετών) που επρόκειτο να υποβληθούν σε μικρής βαρύτητας χειρουργική επέμβαση στο Πανεπιστημιακό Γενικό Νοσοκομείο Αλεξανδρούπολης. Το προεγχειρητικό άγχος των παιδιών και των γονέων τους εκτιμήθηκε με τις κλίμακες Modified Yale Preoperative Anxiety Scale (m-YPAS) και Spielberger State-Trait Anxiety Inventory (STAI) αντίστοιχα. Αποτελέσματα: Οι ανεξάρτητοι παράγοντες του αυξημένου άγχους στους γονείς ήταν η ηλικία (<5 ετών) (p=0,024) και το φύλο του παιδιού (κορίτσια p=0,008), η διαμονή σε μη αστικό περιβάλλον (p<0,001), το φύλο του γονέα (μητέρες p=0,046), το υψηλό ή χαμηλό μορφωτικό επίπεδο (p=0,031), η μη χορήγηση προνάρκωσης (p=0,007) και το υψηλό άγχος των γονέων (p=0,003). Η προηγούμενη εμπειρία νοσηλείας (p=0,019), το υψηλό άγχος των γονέων λόγω της χειρουργικής επέμβασης (p<0,001), η μη χορήγηση προνάρκωσης (p=0,014) και το γεγονός να είναι το παιδί το μόνο στην οικογένεια (p=0,045) βρέθηκαν ως οι σημαντικοί παράγοντες αύξησης του προεγχειρητικού άγχους των παιδιών.Οι γονείς σε ποσοστό 65,6% θα ήθελαν να είναι παρόντες στην εισαγωγή στην αναισθησία του παιδιού τους με τις μητέρες, τους νεώτερους (≤ 35 έτη), εκείνους που έχουν μικρότερα παιδιά (≤ 5 ετών) και υψηλό επίπεδο άγχους και όσους να πρόκειται να χειρουργηθεί το τρίτο ή μεγαλύτερο παιδί τους να εκφράζουν τη μεγαλύτερη επιθυμία. Άλλοι τρόποι που θεωρούν οι γονείς ότι θα βοηθούσαν στη μείωση του προεγχειρητικού άγχους είναι η λεπτομερής προεγχειρητική συζήτηση (69,5%), συμπεριφορικά και ψυχοεκπαιδευτικά προγράμματα (35,2%), η χρήση τεχνικών απόσπασης προσοχής, όπως κλόουν και παιχνίδια (32,8%), η χρήση στρατηγικών «εναλλακτικής ιατρικής» όπως ύπνωση, βελονισμό και μουσικοθεραπεία (10,2%). Συμπεράσματα: Σύμφωνα με τα αποτελέσματα οι παράγοντες που σχετίζονται με υψηλό προεγχειρητικό άγχος στα παιδιά και τους γονείς τους, ήταν η ηλικία του παιδιού, το φύλο και η ηλικία του γονέα, η μη χορήγηση προνάρκωσης, οι προηγούμενες νοσηλείες, η διαμονή σε μη αστικό περιβάλλον, το μορφωτικό επίπεδο και η μη ύπαρξη άλλων παιδιών στην οικογένεια. Οι στοχευμένες παρεμβάσεις μείωσης του άγχους θα πρέπει να περιλαμβάνουν την παρουσία των γονέων κατά την εισαγωγή στην αναισθησία του παιδιού, την εκτενή ενημέρωση καθώς και άλλες συμπεριφορικές στρατηγικές.
Οι γονιδιακοί πολυμορφισμοί των NLRPS (NALP12) στην φλεγμονώδη νόσο του εντέρου
Authors: Δελλαπόρτα Ερμίνια
Published: September 2021

Στην παρούσα διατριβή εξετάσαμε εάν η φορεία των αλληλλίων rs34436714 του φλεγμονοσώματος NLRP12 μπορεί να τροποποιήσει την ικανότητα του φορέα να παράξει παράγοντα νέκρωσης του όγκου-α,TNFα). Μέθοδοι: Πραγματοποιήσαμε μια αντιστοιχισμένη μελέτη ασθενών-μαρτύρων, στην οποία έγινε γονοτύπυση σε 90 ασθενείς με ιδιοπαθή φλεγμονώδη νόσο του εντέρου (ΙΦΝΕ), [56 με νόσο Crohn (CD) και 30 με ελκώδη κολίτιδα] και 98 υγιών μαρτύρων, ίδιας ηλικίας και φύλου. Έγινε μέτρηση των επιπέδων του TNFa, των ιντερλευκινών 6 και 12, και του sTREM στον ορό των ασθενών, ενώ η παραγωγή του TNFa μελετήθηκε μετά από απομόνωση και διέγερση των πολυμορφοπύρηνων κυττάρων στο περιφερικό αίμα. Αποτελέσματα: Τα επίπεδα στον ορό του TNFα ήταν υψηλότερα στους ασθενείς που ήταν φορείς τουλάχιστον ενός αλληλίου Τ (GT, TT) του rs34436714 σε σχέση με τους ομοζυγώτες GG. Τα επίπεδα του TNFα μετά από διέγερση, βρέθηκαν υψηλότερα στους ασθενείς που ήταν φορείς τουλάχιστον ενός Τ αλληλίου του rs34436714. Η συριγγοποιός NC καθώς και η εντόπιση στο λεπτό έντερο ήταν συχνότερη σε φορείς τουλάχιστον ενός Τ αλληλίου σε σχέση με τους ομοζυγώτες. Η κατανομή των γονοτύπων GG, GT και TT του rs34436714, ήταν η ίδια και σε ισορροπία Hardy-Weinberg σε ασθενείς και μάρτυρες. Συμπέρασμα: H φορεία αλληλίων του rs34436714 συνοδεύεται από υψηλότερα επίπεδα TNFα στον ορό καθώς και από μεγαλύτερη ικανότητα παραγωγής του μετά από διέγερση των πολυμορφοπύρηνων κυττάρων στο περιφερικό αίμα. Επιπλέον τα αλλήλια αυτά συσχετίζονταν με τον φαινότυπο των ασθενών με CD.
Kατοχή ή απελευθέρωση;
Authors: Μπατζέλη Άννα
Published: September 2021

Σκοπός της διατριβής ήταν η παρουσίαση της πολιτικής που ανέπτυξε η Βουλγαρία στην διάρκεια του Δευτέρου Παγκοσμίου Πολέμου. Η πολιτική του βουλγαρικού κράτους κατά την περίοδο αυτή χαρακτηρίζεται από την προσπάθεια εδραίωσης της βουλγαρικής διοίκησης στη Γιουγκοσλαβική Μακεδονία. Η παραχώρηση της Γιουγκοσλαβικής Μακεδονίας (εκτός των περιοχών της Στρούγκας και του Τετόβου) προέκυψε από την συνεργασία της Βουλγαρίας με τις δυνάμεις του Άξονα. Στη διατριβή παρουσιάζεται αναλυτικά η κοινωνική, πολιτιστική, οικονομική,δημοσιονομική, εκκλησιαστική και εκπαιδευτική πολιτική που εφάρμοσε η Βουλγαρία στα «νέα εδάφη» από τον Απρίλιο του 1941 έως και την είσοδο του σοβιετικού στρατού στην Σόφια τον Σεπτέμβριο του 1944. Ταυτόχρονα αναλύεται ο χαρακτήρας της βουλγαρικής διοίκησης, η επέκταση του παρτιζάνικου κινήματος στη γιουγκοσλαβική Μακεδονία, καθώς και οι παράλληλες διεργασίες διαμόρφωσης και διάχυσης της σλαβομακεδονικής ταυτότητας. Ειδική μνεία γίνεται στην εξόντωση του εβραϊκού πληθυσμού της περιοχής, στις διώξεις που υπέστη το σερβικό και αλβανικό στοιχείο, όπως και στον ρόλο που οι γυναίκες διαδραμάτισαν στα γεγονότα. Τέλος,πρέπει να σημειωθεί ότι η διατριβή στηρίζεται κυρίως σε πρωτογενές αρχειακό υλικό το οποίο συγκεντρώθηκε έπειτα από επιτόπια έρευνα στα βουλγαρικά κρατικά αρχεία.
Η εις πρεσβύτερον χειροτονία στην Ορθόδοξη Εκκλησία
Authors: Καλπάκης Βασίλειος
Published: September 2021

Σκοπός της διατριβής ήταν η μελέτη και η πραγμάτευση της εις πρεσβύτερον χειροτονία κατά την ανατολική βυζαντινή λειτουργική παράδοση, από πλευράς λειτουργικής, κανονικής και τελετουργικής. Το βασικό ερευνητικό πεδίο τοποθετείται χρονικά στις κανονικολειτουργικές συλλογές και από της εμφανίσεως της χειρογράφου ευχολογικής παραδόσεως με τον κώδικα Barberini gr. 336 (8ος αιώνας) έως και σήμερα. Από Κανονικής παραδόσεως αναλύσαμε τα κωλύματα της ιερωσύνης, τις νομοκανονικές προϋποθέσεις επιλογής, την ηλικία του χειροτονουμένου, το απολελυμένο της χειροτονίας, την ad saltum χειροτονία, τον τρόπο εκλογής και τον αρμόδιο τελεσιουργό της χειροτονίας. Η χειροτονία προ της υπαρχούσης χειρογράφου παραδόσεως ερευνήθηκε βάσει των κανονικολειτουργικών συλλογών, του Ευχολογίου του Σεραπίωνος, τα λειτουργικά υπομνήματα, τις πατερικές μαρτυρίες και τις αγιολογικές πηγές. Ως προς τη χειροτονία στην χειρόγραφη παράδοση η διάταξη του μυστηρίου, η χρονική στιγμή της χειροτονίας (προ του καθαγιασμού των Τιμίων Δώρων), τα προ της χειροτονίας (προσαγωγή του χειροτονουμένου, η τριττή σφράγιση, ο ιερός χορός, τα τροπάρια), η εκφώνηση «Η θεία χάρις …», οι ευχές της χειροτονίας, η ένδυση, το «Άξιος», ο ασπασμός του νεοχειροτονηθέντος, η παράδοση της παρακαταθήκης, η ημερήσια κατοχή των πρωτείων του νεοχειροτονηθέντος, η υποχρέωση επτά συνεχών λειτουργιών από μέρους του χειροτονηθέντος ερευνήθηκαν με βάση τη χειρόγραφη παράδοση και τα έντυπα Ευχολόγια, από το Βαρβερινό ελληνικό Ευχολόγιο 336 του 8ου αι. έως σήμερα.
Η διακύμανση της αρτηριακής πίεσης κατά τη διάρκεια ορθοπεδικού χειρουργείου
Authors: Κουτσάκη Μαρία
Published: September 2021

Σκοπός της μελέτης ήταν να μελετήσουμε τις αλλαγές στην αρτηριακή πίεση κατά την διάρκεια της περί-εγχειρητικής περιόδου, μιας προγραμματισμένης χειρουργικής επέμβασης στο γόνατο, υπό περιοχική αναισθησία. Όλοι οι ασθενείς (ηλικίας 60 ετών) υποβλήθηκαν σε μέτρηση της αρτηριακής πίεσης στο ιατρείο κατά τη διάρκεια τόσο της καρδιολογικής όσο και της αναισθησιολογικής επίσκεψης. Πραγματοποιήθηκε 24ωρη καταγραφή της αρτηριακής πίεσης (12 ώρες πριν από τη χειρουργική επέμβαση και έως 6-8 ώρες μετά τη χειρουργική επέμβαση). Η αρτηριακή πίεση ιατρείου καταγράφηκε λίγο πριν από τη χειρουργική επέμβαση, κατά τη διάρκεια της χειρουργικής περιόδου και κατά την ανάνηψη του ασθενούς. Αξιολογήθηκαν επίσης βιοχημικές εξετάσεις και μέτρηση των επιπέδων της κορτιζόλης αίματος, έγινε υπερηχογραφική μελέτη και κατεγράφη και η ένταση του πόνου. Τα διουρητικά και οι αναστολείς ρενίνης-αγγειοτασίνης-αλδοστερόνης διακόπτονταν 24 ώρες πριν από τη χειρουργική επέμβαση και η αρτηριακή πίεση λίγο πριν τη χειρουργική επέμβαση έπρεπε να είναι <180/110 mmHg για να οδηγηθούν οι ασθενείς στο χειρουργείο. Μελετήσαμε 50 ασθενείς (μέση ηλικία 747 ετών, 34% άνδρες, 26% ιστορικό καρδιαγγειακής νόσου).Οι ασθενείς είχαν υψηλότερη συστολική αρτηριακή πίεση στην αναισθησιολογική εξέταση σε σχέση με την καρδιολογική εξέταση ( 15723 έναντι 144 18 mmHg, p<0.001), αλλά σχεδόν ταυτόσημες τιμές με εκείνες που καταγράφηκαν λίγο πριν από τη χειρουργική επέμβαση. Παρατηρήθηκε σημαντική επίδραση του φαινομένου της ‘’λευκής μπλούζας’’ στην συστολική αρτηριακή πίεση μεταξύ της 24ωρης καταγραφής και των κλινικών μετρήσεων της αρτηριακής πίεσης λίγο πριν από τη χειρουργική επέμβαση, (+16.421 mmHg, P<0.001), και της 24ωρης καταγραφής και των κλινικών μετρήσεων της αρτηριακής πίεσης την ημέρα πριν από τη χειρουργική επέμβαση (+12.416 και 24.821 mmHg για την καρδιολογική και αναισθησιολογική επίσκεψη αντίστοιχα, P<0.001 και για τις δυο). Διεγχειρητικά, το φαινόμενο της λευκής μπλούζας εξασθένησε τόσο για τη συστολική όσο και για τη διαστολική αρτηριακή πίεση. Παρατηρήθηκε μεγαλύτερη πτώση της συστολικής αρτηριακής πίεσης κατά τη διάρκεια χειρουργικής επέμβασης σε ασθενείς >75 ετών σε σύγκριση με άτομα μικρότερης ηλικίας, ενώ η διακοπή της φαρμακευτικής αγωγής δεν συνοδεύθηκε από διαφορετική μεταβολή της αρτηριακής πίεσης σε σύγκριση με τους ασθενείς που συνέχιζαν τη λήψη της φαρμακευτικής τους αγωγής. Το ιστορικό της καρδιαγγειακής νόσου συσχετίστηκε με 6-7 φορές αυξημένο κίνδυνο υποτασικών επεισοδίων κατά την διεγχειρητική περίοδο. Από τα αποτελέσματα αυτά φαίνεται ότι η επίδραση του φαινομένου της ‘’λευκής μπλούζας’’, σε προγραμματισμένη μη κάρδιο-χειρουργική επέμβαση είναι σημαντική,μπορεί να οδηγήσει σε αναβολή του χειρουργείου, και θα πρέπει να αξιολογηθεί με περαιτέρω μελέτες.
Κλινική και ιστολογική αξιολόγηση αποτελεσμάτων εφαρμογής αυτόλογων αυξητικών παραγόντων σε δυσίατα έλκη μαλακών μορίων
Authors: Τσαχιρίδη Μαρία
Published: September 2021

Η χρήση του Πλάσματος Πλούσιου σε Αιμοπετάλια (PRP) για τη θεραπεία των χρόνιων δυσίατων ελκών είναι μια σχετικά νέα τεχνική. Παρά την φαινομενική αποτελεσματικότητα της μεθόδου και χαμηλά ποσοστά παρενεργειών, δεν υπάρχουν αρκετές ενδείξεις στην βιβλιογραφία. Ως εκ τούτου ο σκοπός της μελέτης μας είναι να εκτιμήσουμε το θεραπευτικό αποτέλεσμα του PRP στα χρόνια ανθεκτικά στην θεραπεία έλκη. Μέθοδος: Αυτή η μελέτη είναι προοπτική και σχεδιάστηκε για να συγκρίνει τα αποτελέσματα των δυο ομάδων ασθενών, την πειραματική ομάδα που έλαβε θεραπεία με PRP (Ομάδα A, n=15) και την ομάδα ελέγχου που έλαβε συμβατική θεραπεία (Ομάδα Β, n=12). Στην ομάδα Α το PRP παράγεται από το αίμα του ίδιου του ασθενούς και εφαρμόζεται μια φορά την εβδομάδα. Στην ομάδα Β, οι ασθενείς έλαβαν ακριβώς την ίδια περιποίηση του έλκους, χωρίς όμως το PRP. Η συνολική περίοδος της θεραπείας ήταν οκτώ εβδομάδες. Αποτελέσματα: Και οι δύο ομάδες ήταν ομοιογενείς και παρόμοιες όσον αφορά την ηλικία, το φύλο, τα συνοδά νοσήματα και την διάρκεια της θεραπείας. Στην ομάδα Α οι ασθενείς παρουσίασαν μη στατιστικώς σημαντική μείωση του εμβαδού της επιφάνειας τραύματος και στατιστικώς σημαντική μείωση του βάθους του τραύματος. Στην ομάδα Β οι ασθενείς παρουσίασαν συνολική αύξηση του εμβαδού μετά από πέντε εβδομάδες θεραπείας. Ο ρυθμός επούλωσης ήταν σταθερός και θετικός στην ομάδα Α, ενώ στην ομάδα Β έδειξε αρχικά αρνητικό ρυθμό επούλωσης ο οποίος θετικοποιήθηκε μετά από την 3η εβδομάδα θεραπείας. Συμπεράσματα: Η εφαρμογή του Πλάσματος Πλούσιου σε Αιμοπετάλια μια φορά την εβδομάδα είναι ευεργετική για την επούλωση των χρόνιων ελκών. Η μέθοδος φαίνεται να βελτιώνει το βάθος του έλκους όπως και τον ρυθμό επούλωσης, παρόλο που το αποτέλεσμα στην μείωση του εμβαδού φαίνεται να είναι μικρότερο. Μεγάλες συγκριτικές μελέτες χρειάζονται ακόμα για την επιβεβαίωση αυτόν των ευρημάτων.
Εκτίμηση της δυνατότητας των λογισμικών μοντέλων παλινδρόμησης LR1 / LR2 να υπολογίσουν με ακρίβεια την πιθανότητα κακοήθειας ωοθηκικού μορφώματος μετά από υπερηχογραφική εξέταση και σύγκριση της εφαρμογής τους με το ευρέως χρησιμοποιούμενο και μέχρι σήμερα προτεινόμενο RMI
Authors: Σταύρος Σοφοκλής
Published: September 2021

Εισαγωγή: Ο σωστός χαρακτηρισμός των ωοθηκικών βλαβών είναι κρίσιμος για τη βελτιστοποίηση της περίθαλψης του ασθενούς. Σκοπός αυτής της μελέτης είναι η αξιολόγηση της διαγνωστικής απόδοσης του μαθηματικού μοντέλου παλινδρόμησης (LR1), του μοντέλου παλινδρόμησης (LR2) και του δείκτη κινδύνου κακοήθειας (RMI) για τον προεγχειρητικό χαρακτηρισμό των εξαρτηματικών βλαβών, όταν το υπερηχογράφημα εκτελείται από μη έμπειρο εξεταστή επίπεδο Ι-ΙΙ. Μέθοδοι: Μια 9ετής αναδρομική μονοκεντρική μελέτη στη μονάδα γυναικολογικής υπερηχογραφίας του Νοσοκομείου Αλεξάνδρα. Το διακολπικό υπερηχογράφημα πραγματοποιήθηκε χρησιμοποιώντας τυποποιημένη προσέγγιση. Το τελικό αποτέλεσμα ήταν τα χειρουργικά ευρήματα και η ιστολογική διάγνωση που ήταν ο ‘χρυσός κανόνας’. Για τον χαρακτηρισμό των εξαρτηματικών βλαβών, εφαρμόστηκε το μοντέλο πρόβλεψης με 12 μεταβλητές (LR1) με cutoff το 0,1, το μοντέλο πρόβλεψης έξι μεταβλητών (LR2) με cutoff το 0,1 και ο δείκτη κινδύνου κακοήθειας RMI με cutoff το 200. Η περιοχή κάτω από τις καμπύλες (AUC) για την απόδοση των LR1, LR2 και RMI υπολογίστηκε. Τα μέτρα διαγνωστικής απόδοσης για όλα τα μοντέλα που αξιολογήθηκαν ήταν η ευαισθησία, η ειδικότητα, ο θετικός και αρνητικός λόγος πιθανοφάνειας (LR + και LR -) και ο λόγοςπιθανοτήτων (DOR). Αποτελέσματα: Χίλιες τριάντα δύο (1032) γυναίκες με εξαρτηματικά μορφώματα υποβλήθηκαν σε διακολπικό υπερηχογράφημα, ενώ οι 792 από αυτές υποβλήθηκαν στησυνέχεια σε χειρουργική επέμβαση. Το ποσοστό κακοήθειας ήταν 14,6%. Οι τιμές AUC για το LR1, LR2 και RMI για το σύνολο των μορφωμάτων ήταν 0,886 (95% CI: 0,855-0,917), 0,839 (95% CI: 0,928). Η ευαισθησία των LR1, LR2, RMI στο σύνολο των μορφωμάτων ήταν 0,741, 0,724 και 0,667, ενώ η ειδικότητα των LR1, LR2 και RMI ήταν 0,854, 0,855 και 0,960. Τα δύο μοντέλα IOTA είχαν μεγαλύτερη ευαισθησία σε σύγκριση με το μοντέλο RMI. Στο σύνολο των μορφωμάτων, οι λόγοι πιθανοτήτων (DOR) για τα LR1, LR2 και RMI ήταν 16,707 (95% CI: 13,165-21,204), 15,482 (95% CI: 12,243-19,578), 47,846 (95% CI: 32,553-70,324). Συμπέρασμα: Αποτελεί την πρώτη μελέτη πολύ μεγάλου δείγματος στην Ελλάδα, όπου γίνεται σύγκριση του LR1 και LR2 IOTA μοντέλου με το γνωστό μέχρι σήμερα μοντέλο RMI. Τελικά, τα μοντέλα IOTA LR1 και LR2 λόγω της πιο υψηλής τους ευαισθησίας, φαίνεται να είναι ένα βασικό εργαλείο για την υπερηχογραφική αξιολόγηση της φύσης των ωοθηκικών μορφωμάτων στα χέρια των κλινικών γυναικολόγων ούτως ώστε να αναγνωρίζεται η εξαρτηματική παθολογία και ειδικά η κακοήθεια. Το μοντέλο RMI παραμένει ένα εξίσου σημαντικό εργαλείο για τη διάκριση της εξαρτηματικής παθολογίας.
Εργοθεραπευτική προσέγγιση της άσκησης για τη βάδιση ασθενών με άνοια
Authors: Βλοτινού Πηνελόπη
Published: September 2021

Η παρούσα εργασία απαρτίζεται από τρεις διαδοχικές μελέτες. Σκοπός της πρώτης μελέτης ήταν ο έλεγχος της αξιοπιστίας των μηχανικών παραμέτρων της βάδισης ασθενών με άνοια τύπου Alzheimer, χρησιμοποιώντας τη μέθοδο της ανάλυσης της βάδισης. Σκοπός της δεύτερης μελέτης, ήταν η μελέτη της επίδρασης του είδους και της συνθετότητας ενός δεύτερου στόχου κατά τη διαδικασία της βάδισης, αναφορικά με τις χωρικές και χρονικές παραμέτρους αυτής. Κατά την τρίτη μελέτη, οργανώθηκε και εφαρμόστηκε ένα σύνθετο παρεμβατικό πρόγραμμα εργοθεραπείας και άσκησης σε ασθενείς με άνοια και αξιολογήθηκε βάση της επίδρασης του στα χωροχρονικά και κινηματικά χαρακτηριστικά της βάδισης των συμμετεχόντων. Είκοσι ασθενείς (72.9±3.2 έτη), με διάγνωση άνοια τύπου Alzheimer, εκτιμήθηκαν βάση σταθμισμένων κλιμάκων (MMSE, Clock, IADL, SF36). Η βάδιση των ασθενών αξιολογήθηκε με τη μέθοδο της ανάλυσης βάδισης υπό τέσσερις συνθήκες: την απλή βάδιση, τη βάδιση με τον αγκώνα σε κάμψη, τη βάδιση με παράλληλο κινητικό στόχο και τη βάδιση με ταυτόχρονο γνωστικό στόχο. Επιτυχείς καταγραφές επιτεύχθηκαν στους 17 ασθενείς ενώ μόνο οι τρεις επαναξιολογήθηκαν κατόπιν της παρέμβασης. Το παρεμβατικό πρόγραμμα περιελάμβανε ασκήσεις γνωστικού τύπου ενώ για τη σωματική άσκηση εφαρμόστηκαν ασκήσεις για την ισορροπία, την ενδυνάμωση και την ευλυγισία. Η διάρκεια του προγράμματος ήταν 3 μήνες. Μετά το παρεμβατικό πρόγραμμα ακολούθησε εκ νέου μέτρηση των παραμέτρων βάδισης. Εφαρμόστηκε στατιστική ανάλυση SPSS 20.0). Η επαναληπτικότητα όλων των μηχανικών παραμέτρων ήταν υψηλή έως μέτρια με υψηλότερης επαναληπτικότητας τις παραμέτρους ¨διάρκεια μονής στήριξης¨ και ¨ διάρκεια διπλής στήριξης¨ και για τα δύο άκρα ενώ μόνο για το επικρατητικό, προστίθενται και οι παράμετροι: ¨ταχύτητα βάδισης¨,¨χρόνος εκτέλεσης βήματος¨ και ¨χρόνος απογείωσης αντίθετου άκρου¨. Όσον αφορά την επίδραση της συνθετότητας του στόχου στη βάδιση, η παράμετρος ¨ταχύτητα¨ παρουσιάζει την μεγαλύτερη ευαισθησία στον δύσκολο γνωστικό στόχο και ακολουθεί αντιστοίχως το¨ μήκος βήματος¨. Ο στόχος που αποδεικνύεται πως επιδρά περισσότερο τη βάδιση των ανοϊκων, είναι ο γνωστικός στόχος έναντι των άλλων τριών καταστάσεων. Από την εφαρμογή του παρεμβατικού προγράμματος, επηρεάστηκε σημαντικά η αναπτυσσόμενη ροπή στην άρθρωση του ισχίου και οι γωνίες κάμψης-έκτασης στο ισχίο αντιστοίχως, ενώ ο σημαντικός περιορισμός των κινήσεων κάμψης –έκτασης της ποδοκνημικής θα μπορούσε να θεωρηθεί εξίσου επιτυχής έκβαση του προγράμματος αφού μπορεί να προσφερθεί κατά αυτόν τον τρόπο μια πιο ασφαλής και σταθερή βάδιση στον ασθενή.
Γλωσσικές απεικονίσεις του φόβου σε σύγχρονα δημοσιογραφικά κείμενα που αφορούν στην οικονομική κρίση και η παιδευτική τους σημασία
Authors: Θεοδωρόπουλος Εμίλ
Published: September 2021

Η παρούσα διδακτορική διατριβή κινείται εντός της ευρύτερης περιοχής της Εφαρμοσμένης Γλωσσολογίας και αναλαμβάνει την πρόκληση της έρευνας των γλωσσικών απεικονίσεων του φόβου σε σύγχρονα δημοσιογραφικά κείμενα που αφορούν στην οικονομική κρίση καθώς και στην ανάδειξη της παιδευτικής σημασίας τους. Χωρίζεται σε δύο μέρη τα οποία παρουσιάζουν το θεωρητικό και το ερευνητικό πλαίσιο, αντίστοιχα. Μεταξύ των ζητημάτων που απασχολούν την έρευνα είναι οι γλωσσικές επιλογές φορέων του δημοσιογραφικού λόγου καθώς και οι λειτουργίες της γλώσσας που αναδεικνύονται, μιας και μοιάζουν να αναδιαμορφώνονται σε ένα περιβάλλον πολυεπίπεδης κρίσης. Τέλος, κατά την αναζήτηση των επιδράσεων των συγκεκριμένων πτυχών της δημοσιογραφικής γλώσσας, προσεγγίζεται η παιδευτική λειτουργία της, αφού η διαρκής έκθεση των παιδιών στα ΜΜΕ, τα έχει φέρει από πολύ νωρίς σε επαφή με τον δημοσιογραφικό λόγο και τις στοχεύσεις του, διαμορφώνοντας ίσως την ανάγκη αναδιοργάνωσης της εκπαιδευτικής διαδικασίας.
Δεξιότητες πληροφοριακού γραμματισμού υποψηφίων φιλολόγων
Authors: Χατζηχρήστος Αντώνιος
Published: September 2021

Η παρούσα διδακτορική διατριβή πραγματεύεται τις ικανότητες και δεξιότητες πληροφοριακού γραμματισμού των υποψηφίων φιλολόγων, καθώς επίσης και τις παιδαγωγικές και διδακτικές προεκτάσεις που θα μπορούσαν αυτές να έχουν στη μελλοντική τους εκπαιδευτική και ευρύτερη επαγγελματική σταδιοδρομία. Η εργασία ορίζει τον πληροφοριακό γραμματισμό με τρόπο που να μην επηρεάζεται η χρήση του όρου από τα επιμέρους πλαίσια και καταλήγει για πρώτη φορά στη βιβλιογραφία στο προφίλ του πληροφοριακώς εγγραμμάτου φιλολόγου. Στο πλαίσιο της έρευνας που υπήρξε τόσο ποσοτική όσο και ποιοτική, κατεγράφη το επίπεδο πληροφοριακής παιδείας των υποψηφίων φιλολόγων των τριών φιλολογικών τμημάτων του Α.Π.Θ. και οι ικανότητες και δεξιότητές τους ως προς την αντιμετώπιση τόσο του έντυπου όσο και του ηλεκτρονικού πληροφοριακού υλικού με το οποίο ενδέχεται να έρθουν σε επαφή. Παράλληλα, έγινε προσπάθεια να ελεγχθούν οι τρόποι και οι πηγές πληροφόρησής τους, καθώς και οι παράγοντες βάσει των οποίων διαμορφώνεται αυτό το επίπεδο, αλλά και να καταγραφούν οι απόψεις των ίδιων των συμμετασχόντων στην έρευνα επί του ζητήματος. Το δείγμα της έρευνας αποτέλεσαν 1169 υποψήφιοι φιλόλογοι κάθε έτους και τμήματος της Φιλοσοφικής Σχολής για το ποσοτικό της σκέλος, ενώ 20 υποψήφιοι φιλόλογοι συμμετείχαν στη διαδικασία της συνέντευξης. Επισημαίνεται ότι τα αποτελέσματα της παρούσας έρευνας δεν θα μπορούσαν σε καμία περίπτωση να γενικευτούν για το σύνολο των υποψηφίων φιλολόγων όλων των φιλολογικών τμημάτων της χώρας, καθώς το Α.Π.Θ. είναι το μόνο πανεπιστημιακό ίδρυμα με πρόγραμμα πληροφοριακού γραμματισμού θεσμοθετημένο από την κεντρική του διοίκηση για το σύνολο των φοιτητών του.
The acolouthy of the Footwashing (the Orthros of Maundy Thursday) in the Greek-Orthodox tradition
Authors: Αποστολός Φώτιος
Published: September 2021

Η ακολουθία του Ιερού Νιπτήρα ή αλλιώς ο Όρθρος της Μεγάλης Πέμπτης, δεν είχε ποτέ έως τώρα υποβληθεί σε ειδική μελέτη, μεγάλης κλίμακας. Παρά το γεγονός, ότι ένα πλήθος χειρογράφων, που μαρτυρούν την ακολουθία, έχει διασωθεί, είτε πλήρη είτε αποσπασματικά, ποτέ μέχρι τις μέρες μας δεν είχε υπάρξει μια εξειδικευμένη προσπάθεια για ενδελεχή περιγραφή της ακολουθίας. Ο σκοπός αυτής της διατριβής είναι να κάνει ευρέως γνώστη μέσα από την εις βάθος εξέταση των χειρογράφων και κριτικών εκδόσεων μια εκ των πιο όμορφων και πιο αρχαίων ακολουθιών της Ορθόδοξης λειτουργικής παραδόσεως. Η διδακτορική μας διατριβή χωρίζεται σε τρεις θεματικές ενότητες. Στην πρώτη ενότητα ασχολούμαστε με τις πηγές, τις τοπικές παραδόσεις καθώς και την εξέλιξη της ακολουθίας στο πέρασμα των αιώνων. Μέσα από την χειρόγραφη παράδοση, η οποία μαρτυρεί την ακολουθία του Ιερού Νιπτήρα, αναλύεται η εξέλιξη της, από την αρχαϊκή, απλή της μορφή, έως και την σύνθετη μορφή της, που είναι σε χρήση σήμερα στην Ελληνορθόδοξο κόσμο.Το δεύτερο κεφάλαιο της διατριβής μας είναι αφιερωμένο στην περιγραφή της ακολουθίας, όπως γίνεται στις μέρες μας. Τα δύο κύρια κέντρα, όπου αυτή τελείται αδιάκοπα από αιώνων, είναι η Ιερουσαλήμ και η Πάτμος. Παρουσιάζεται μια πλήρης περιγραφή της ακολουθίας, μαζί με τις επιρροές της και σημειώνονται οι διαφορές ανάμεσα σ’ αυτήν της Πάτμου και των Ιεροσολύμων. Ακολουθεί, επιπλέον, μία περιγραφή της ακολουθίας, όπως τελούταν στο παρελθόν αλλά και στις μέρες μας στην έδρα της Ορθόδοξης Χριστιανοσύνης, το Οικουμενικό Πατριαρχείο Κωνσταντινουπόλεως, στην Κέρκυρα και σε διάφορα άλλα μέρη της Ελλάδα, αλλά και όπως τελείται σήμερα στη Δυτική Χριστιανοσύνη(με αναφορές στην ιστορική της εξέλιξη). Στο τρίτο κεφάλαιο της μελέτης μας, παρουσιάζεται η ακολουθία του Ιερού Νιπτήρα μέσα από τα κείμενα της Καινής Διαθήκης και γίνεται ανάλυση των υμνογραφικών της στοιχείων στη σύγχρονη ακολουθία του Τριωδίου. Επίσης, μαρτυρείται και αναλύεται ενδελεχώς ο ύμνος εις τον Ιερόν Νιπτήρα του Ρωμανού του Μελωδού. Κλείνουμε με τον επίλογο της διδακτορικής διατριβής μας, που συνοψίζει το περιεχόμενό και να παρουσιάζει τα βασικά συμπεράσματα της έρευνάς μας.
Η συμπερίληψη των μαθητών κινεζικής καταγωγής στο ελληνικό σχολείο
Authors: Σόρκος Γεώργιος
Published: September 2021

Η διατριβή έχει σκοπό να διερευνήσει τη συμπερίληψη των μαθητών κινεζικής καταγωγής στο ελληνικό σχολείο, μιας εθνοπολιτισμικής ομάδας με ιδιαίτερα χαρακτηριστικά και αξιακό σύστημα που διαφέρουν από τα συνήθη δυτικά πολιτισμικά πρότυπα. Το σύγχρονο ελληνικό σχολείο με την έντονη πολυπολιτισμική αναδιάρθρωση που υφίσταται, ως αποτέλεσμα της παγκοσμιοποίησης και της συνεχούς μετακίνησης των πληθυσμών, αντιμετωπίζει την πρόκληση να παρέχει εκπαιδευτικές υπηρεσίες υψηλής ποιότητας που θα εξασφαλίζουν τόσο την ακαδημαϊκή όσο και την κοινωνικο-συναισθηματική ικανοποίηση των αναγκών όλων ανεξαιρέτως των μαθητών. Υπό αυτή την προοπτική είναι απαραίτητο να διερευνηθεί αν διαθέτει τους αντανακλαστικούς μηχανισμούς προσαρμοστικότητας προκειμένου να ανταποκριθεί με επιτυχία στον μετασχηματιστικό ρόλο που καλείται να διαδραματίσει. Η παρούσα μελέτη υπάγεται στα ερευνητικά πεδία του παιδαγωγικού λόγου της Διαπολιτισμικής και της Συμπεριληπτικής Εκπαίδευσης, καθώς αντιμετωπίζει τις δύο εκπαιδευτικές κοσμοθεωρίες ως άμεσα εμπλεκόμενες στην από κοινού αναζήτηση πειστικών, αποτελεσματικών και βιώσιμων προσεγγίσεων σε παιδαγωγικά ερωτήματα που άπτονται του πλουραλισμού και της υπερ-ποικιλομορφίας. Στην έρευνα συμμετείχαν 32 εκπαιδευτικοί, 54 μαθητές κινεζικής καταγωγής και 22 Κινέζοι γονείς. Ως μεθοδολογικά εργαλεία χρησιμοποιήθηκαν ημιδομημένες συνεντεύξεις και μη συμμετοχική παρατήρηση τάξεων, η οποία πραγματοποιήθηκε σε 13 σχολικές μονάδες πρωτοβάθμιας εκπαίδευσης των νομών Αττικής, Βοιωτίας, Μαγνησίας, Τρικάλων και Θεσσαλονίκης. Η ανάλυση των αποτελεσμάτων της έρευνας αναδεικνύει συγκεκριμένους περιορισμούς, οι οποίοι με τις κατάλληλες παρεμβάσεις μπορεί να μετατραπούν σε προοπτικές που θα επιτρέψουν στο ελληνικό σχολείο να καταστεί διαπολιτισμικά συμπεριληπτικό.
Η αξιολόγηση της συμμετοχής των γονέων στην προσχολική εκπαίδευση με σκοπό τη βελτίωση των μαθησιακών αποτελεσμάτων στο γραμματισμό και στη φυσική δραστηριότητα
Authors: Νικολουδάκη Ελένη
Published: September 2021

Η παρούσα μελέτη αξιολόγησε την επίδραση μιας παρέμβασης συνεργασίας σχολείου και οικογένειας στα μαθησιακά αποτελέσματα των παιδιών προσχολικής ηλικίας. Οι γονείς κλήθηκαν να αναλάβουν ενεργό ρόλο στην εκπαίδευση των παιδιών τους και μέσα από στοχευμένες δράσεις, να γίνουν φορείς αλλαγών στο οικογενειακό τους περιβάλλον. Συνολικά 198 γονείς παιδιών προσχολικής ηλικίας συμμετείχαν στην ερευνητική διαδικασία, βοηθώντας ανάλογα με την ομάδα στην οποία ανήκαν, και με τη στάση τους απέναντι στη συνεργασία με το σχολείο, στην εξαγωγή πολύτιμων συμπερασμάτων. Οι γονείς έμαθαν χρησιμές πρακτικές που έπρεπε να εφαρμόσουν μόνοι τους στο σπίτι. Αρχικά, με έναν μη-εντατικό τρόπο (σημειώματα) οι γονείς εφάρμοσαν πρακτικές που είχαν να κάνουν με την ενίσχυση της φυσικής δραστηριότητας στην προσχολική ηλικία. Στη συνέχεια, με έναν πιο εντατικό τρόπο (συναντήσεις), αλλά και ένα μη-εντατικό (σημειώματα) οι γονείς εφάρμοσαν πρακτικές ανάγνωσης ιστοριών. Οι επιδράσεις της γονικής συνεργασίας αποτυπώθηκαν στα μαθησιακά αποτελέσματα των παιδιών. Τα παιδιά αξιολογήθηκαν ως προς τις κινητικές τους δεξιότητες, αλλά και ως προς γνώσεις και δεξιότητες αναδυόμενου γραμματισμού, πριν και μετά την έναρξη της παρέμβασης, ενώ παράλληλα, εξετάστηκε και η επίδραση των κινητικών δεξιοτήτων στις επιδόσεις των παιδιών σχετικά με τον αναδυόμενο γραμματισμό. Επιπλέον, δόθηκε στους γονείς ένα ερωτηματολόγιο που αφορούσε στις πρακτικές ανάγνωσης ιστοριών που χρησιμοποιούν στο σπίτι, ενώ στους νηπιαγωγούς δόθηκε ερωτηματολόγιο ανίχνευσης των σχέσεων τους με τους μαθητές τους. Τα αποτελέσματα της έρευνας επεσήμαναν αρχικά, τη θετική διάθεση μεγάλου μέρους γονέων απέναντι στη συνεργασία με το σχολείο, ενώ καταδείχθηκε ότι η συνεργασία αυτή είτε συμβάλλει θετικά, είτε διατηρεί τα μαθησιακά αποτελέσματα των παιδιών αλλά σε καμία περίπτωση δεν επιδρά αρνητικά σε αυτά. Επίσης, αναδείχθηκε ότι παράγοντες, όπως το μορφωτικό επίπεδο της μητέρας, το οικογενειακό περιβάλλον γραμματισμού ή οι σχέσεις εκπαιδευτικών και μαθητών, δεν επηρέασαν τα μαθησιακά αποτελέσματα των παιδιών, γεγονός που οδηγεί στο συμπέρασμα ότι η γονική συνεργασία είναι διαθέσιμη και ωφέλιμη για όλους. Με άλλα λόγια, όταν οι γονείς λάβουν την κατάλληλη καθοδήγηση, μπορούν να είναι αποτελεσματικοί χωρίς να χρειάζεται να διαθέτουν συγκεκριμένα προσόντα. Τα ευρήματα της παρούσας έρευνας αναδεικνύουν ότι η συνεργασία του σχολείου με την οικογένεια είναι εφικτή και ωφέλιμη και μπορούν να χρησιμεύσουν στο σχεδιασμό παρεμβάσεων γονικής συνεργασίας από τους εκπαιδευτικούς.
Η προσωπικότητα και το έργο του Θεσσαλού λόγιου και παιδαγωγού Στέφανου Κομμητά
Authors: Χατζηλέλεκας Δημοσθένης
Published: September 2021

Η διδακτορική διατριβή μας διατριβή έχει θέμα: «Η προσωπικότητα και το έργο του Θεσσαλού λόγιου-παιδαγωγού Στέφανου Κομμητά (1762-1830)», που παρέμεινε παρεξηγημένος και παραγκωνισμένος από την ιστορία μέχρι και σήμερα. Στη διατριβή μας θέσαμε τα εξής ερευνητικά ερωτήματα: α) Ποια ήταν η στάση του Κομμητά στη γλωσσική διαμάχη της εποχής; β) Πού οφείλεται η χρόνια απαξίωσή του; γ) Ποιο ήταν το όραμα παιδείας που είχε και πώς αυτό σχετιζόταν με την εθνική απελευθέρωση; δ) Πώς κρίνεται διδακτικά, παιδαγωγικά και επιστημονικά το έργο του;ε) Ποια ήταν η σχέση του με την ευρωπαϊκή διανόηση της εποχής του; Η στάση του Κομμητά στη γλωσσική διαμάχη της εποχής διακρίνεται ως επιστημονικά υπεύθυνη, διότι ο αττικός λόγος καταλαμβάνει συμβολικά τον ρόλο του ετυμολογικού λεξικού, που θα διαφύλασσε την εννοιολογική και αξιολογική διαφάνεια των λέξεων, χωρίς να αποκλείει την εισχώρηση της διάστασης του χρόνου. Η χρόνια απαξίωσή του οφείλεται στο γεγονός της θεωρηθείσας αρχαϊστικής τοποθέτησής του στο γλωσσικό ζήτημα που δημιούργησε την εσφαλμένη εκτίμηση και την προκατάληψη που τον ενέταξε στους συντηρητικούς και αφιλοπρόοδους. Το όραμα της παιδείας του Κωφιώτη λόγιου ευθυγραμμίζεται με αυτό όλων των λογίων του Γένους, συνδέοντας άρρηκτα τη γλώσσα με την παιδεία, μέσω της οποίας προσδοκάται ο φωτισμός του Γένους και η ανάστασή του από τον τουρκικό ζυγό. Ο Κομμητάς συνοδοιπορεί με την ευρωπαϊκή διανόηση της εποχής του. Αφομοιώνει κριτικά την ευρωπαϊκή φιλοσοφική και επιστημονική σκέψη, την ενσωματώνει στα διδακτικά εγχειρίδιά του, αποτυπώνοντας τα αποτελέσματα των νέων επιστημονικών ερευνών της Ευρώπης. Η ερευνητική μας εργασία βασίστηκε σε πρωτογενείς αδημοσίευτες πηγές, δηλαδή σε 3.872 νέα αυτόγραφα χειρόγραφα του Κομμητά, ταξινομημένα σε σαράντα αδημοσίευτους κώδικες. Ως μεθοδολογικό εργαλείο στην επεξεργασία και ανάλυση των χειρογράφων για την εξαγωγή ασφαλών συμπερασμάτων χρησιμοποιήσαμε την ιστορική-ερμηνευτική μέθοδο και την ανάλυση περιεχομένου. Από τις ενδελεχείς διερευνήσεις μας συμπεράναμε ότι ο Κομμητάς είναι ένας καινοτόμος, πολυπράγμων λόγιος-παιδαγωγός του Νεοελληνικού Διαφωτισμού που αγωνίζεται αυτοθυσιαστικά για τη μετάδοση της παιδείας στους Νεοέλληνες. Ταυτόχρονα, οργανώνει τη νέα επιστήμη σύμφωνα με το σύγχρονο παιδαγωγικό πνεύμα και συμβάλλει στη δημιουργία της επιστημονικής μεθοδικής ονοματολογίας, συμμετέχοντας ενεργά στη θεμελίωση της νέας επιστήμης. Η αττική διάλεκτος, που εκθειάζει ο Κομμητάς, είναι το Καλό και Αγαθό του Πλάτωνα, το όντως όν, το οποίο θα γινόταν το πρότυπο της διανοητικής καλλιέργειας και της ηθικής τελείωσης των Νεοελλήνων, που τους ήθελε καταυγασμένους και εσαεί ασκούμενους στον υψηλό λόγο και στην ηθική τελειότητα. Στα αυτόγραφα χειρόγραφά του, με απλό, επιστημονικό και διδακτικό τρόπο, γραμμένα στην ομιλούμενη γλώσσα της εποχής του, αφού έχει μελετήσει και αφομοιώσει τα σημαντικότερα βιβλία της εποχής του, μεταφέρει τη νέα επιστημονική και φιλοσοφική προβληματική των διακεκριμένων επιστημόνων της εποχής του, την οποία μετασχηματίζει σε παιδαγωγική γνώση.
Ανάπτυξη βιοαισθητήρα για την ταχεία ανίχνευση ορμονών και τοξινών με εφαρμογή σε τρόφιμα και ύδατα
Authors: Μπρατάκου Σπυριδούλα
Published: September 2021

Οι βιοαισθητήρες είναι αυτοτελείς ενσωματωμένες συσκευές ικανές να παρέχουν αναλυτικές πληροφορίες χρησιμοποιώντας μόρια βιολογικής αναγνώρισης σε άμεση χωρική επαφή με μεταλλάκτη. Η νανοτεχνολογία έχει προσφέρει μια μέθοδο για την παρασκευή νανοαισθητήρων με βάση λιπιδικές μεμβράνες χρησιμοποιώντας ηλεκτρόδια γραφενίου. Οι βιοαισθητήρες που βασίζονται σε λιπιδικές μεμβράνες παρέχουν πολλά πλεονεκτήματα έναντι των τυπικών αναλυτικών μεθόδων, συμπεριλαμβανομένου του χρόνου ταχείας απόκρισης, το μικρό μέγεθος, το χαμηλό κόστος, τη χρονική αποτελεσματικότητα, τη φορητότητα για χρήση στο πεδίο. Η έρευνα τώρα κατευθύνεται προς τη χρήση της νανοτεχνολογικής προόδου για την κατασκευή φορητών νανοαισθητήρων με καλύτερα χαρακτηριστικά που μπορούν να χρησιμοποιηθούν για τον καθορισμό και επιτόπιο προσδιορισμό αναλυτών, όπως φυτορμόνες, αλλεργιογόνα, αντιβιοτικά, πολυκυκλικοί αρωματικοί υδρογονάνθρακες, και άλλες τοξικές ουσίες στα τρόφιμα και στο περιβάλλον. Στην παρούσα διατριβή αναπτύχθηκε κατ'αρχήν ένας πρότυπος ηλεκτροχημικός βιοαισθητήρας για τον προσδιορισμό του Ναφθαλενικού Οξικού Οξέος (NAA) σε φρούτα και λαχανικά. Αυτός κατασκευάστηκε με εναπόθεση νανόφυλλων γραφενίου πάνω σε σύρμα χαλκού τοποθετημένου επί ενός φίλτρου από υαλώδεις ίνες και ακινητοποιημένη λιπιδική μεμβράνη με ενσωματωμένους τους υποδοχείς δέσμευσης της πρωτεΐνης- αυξίνης (ΑΒΡ1) για τον προσδιορισμό του ΝNA. Χρησιμοποιήθηκε το σύστημα έγχυσης ροής σε κλάσματα υδατικών διαλυμάτων ΝΝΑ. Ο αισθητήρας έδειξε εξαιρετικά σταθερή απόδοση μαζί με καλή γραμμική καμπύλη ευαισθησίας σε μεγάλη δυναμική περιοχή από 50 x10-9M έως 10x10-6M NAA σε pH 7,0. Το όριο ανίχνευσης, ήταν 10 nΜ ΝΑΑ και οι χρόνοι απόκρισης ήταν περίπου 5’. Η συσκευή μπορεί να κατασκευαστεί πολύ εύκολα, έχει εξαιρετικά αναπαραγώγιμα αποτελέσματα και μπορεί να επαναχρησιμοποιηθεί πολλές φορές. Η διάρκεια ζωής ήταν πολύ μεγάλη και η κλίση του ποτενσιομετρικού νανοαισθητήρα ήταν 56 mV / δεκάδα συγκέντρωσης NAA. Στη συνέχεια αναπτύχθηκε ένας δεύτερος μικροσκοπικός ποτενσιομετρικός βιοαισθητήρας για την ανίχνευση Σαξιτοξίνης (STX) χρησιμοποιώντας έγχυση ροής για υδατικά κλάσματα STX. Ο βιοαισθητήρας αυτός παρασκευάστηκε με εναπόθεση σε σύρμα χαλκού στοιβάδων γραφενίου σε φίλτρο από υαλώδεις ίνες με ενσωματωμένες λιπιδικές μεμβράνες και η αντι-STX (ο φυσικός υποδοχέας σαξιτοξίνης) ακινητοποιημένη στις σταθεροποιημένες λιπιδικές μεμβράνες. Ο αισθητήρας έδειξε γρήγορους χρόνους απόκρισης (5-20 λεπτά) και καλή καμπύλη γραμμικής ευαισθησίας σε μεγάλη δυναμική περιοχή από 1 × 10-9 M έως 1 × 10-6 M ως STX σε pH 7,0. Το όριο ανίχνευσης, με βάση τη χαμηλότερη συγκέντρωση που μπορεί να μετρηθεί αξιόπιστα (S/N = 3), βρέθηκε 1nM. Ο προτεινόμενος αισθητήρας είναι εύκολος στην κατασκευή και έχει καλή αναπαραγωγιμότητα, επαναχρησιμοποίηση, επιλεκτικότητα, μεγάλη διάρκεια ζωής και υψηλή ευαισθησία συγκέντρωσης περίπου 60 mV / δεκάδα. Η καταλληλότητα του αισθητήρα που αναπτύξαμε επαληθεύθηκε περαιτέρω σε δείγματα νερού λίμνης εμβολιασμένα με STX και σε δείγματα νωπών οστρακοειδών.
"Ύφος" και “υφή” στην ψαλτική παράδοση της Μολδαβίας, με έμφαση στο 18ο αιώνα έως σήμερα
Authors: Σίρμπου Αντριάν
Published: September 2021

Η παρούσα εργασία προσπαθεί να συμβάλλει στην επανακάλυψη και αξιοποίηση παλαιού ρεπερτορίου και να φέρει στο φως σημαντικές ξεχασμένες μουσικές πηγές του ρουμανικού ρεπερτορίου της Μολδαβίας του 18ου αιώνα και μετά. Ταυτοχρόνως, δίνει έμφαση στο σημερινό ρεπερτόριο των αναλογίων της Μολδαβίας.
Η σημασία και η λειτουργία των χρόνων του ρήματος στον νεοελληνικό αφηγηματικό λόγο
Authors: Γαλανόπουλος Ιωάννης
Published: September 2021

Αντικείμενο της διατριβής ήταν η σημασία και η λειτουργία των χρόνων του ρήματος σε αφηγηματικά κείμενα, με εστίαση ιδιαίτερα στον ενεστώτα, στον παρατατικό, στον αόριστο, στον παρακείμενο και στον υπερσυντέλικο, γιατί αποτελούν ξεχωριστά κλιτικά συστήματα και εκφράζουν διαφορετική όψη (μη συνοπτική [ενεστώτας, παρατατικός] – συνοπτική [αόριστος] – συντελεσμένη [παρακείμενος, υπερσυντέλικος]). Πιο συγκεκριμένα, πεδίο της έρευνας ήταν η εξέταση κειμένων νεοελληνικής λογοτεχνίας. Χρησιμοποιήθηκαν αποσπάσματα από δέκα βιβλία και από καθένα από αυτά δύο αποσπάσματα: το πρώτο από αφηγηματικά μέρη, ενώ το δεύτερο από διαλόγους. Στόχος ήταν να διερευνηθεί η «χρονική» αξία των ρηματικών τύπων, καθώς και η αιτία που υπάρχει υψηλότερη συχνότητα εμφάνισης κάποιων χρόνων. Επίσης, εξετάστηκε η διεύρυνση της οπτικής μέσα από την οποία θεωρείται στη διδασκαλία της ελληνικής ως πρώτης και ως δεύτερης γλώσσας ο «χρόνος» και η «όψη» του ρήματος και εξάχθηκαν, μέσα από την εξέταση του γλωσσικού υλικού (corpus), συμπεράσματα για την καλύτερη κατανόηση της λειτουργίας των χρόνων στον αφηγηματικό λόγο και παρουσιάστηκαν τρόποι αξιοποίησης αυτών των συμπερασμάτων στη διδασκαλία της ελληνικής.
Οι μεταβολές του σωματοτρόπου άξονα GH/IGF-1 στη νοσογόνο παχυσαρκία μετά από βαριατρική χειρουργική επέμβαση
Authors: Μπαρμπαρή Μαρία
Published: September 2021

Η παρούσα διατριβή παραθέτει στοιχεία σχετικά με τις επιπτώσεις της μεταβολής του σωματοτρόπου άξονα(GH/IGF-1) στις ανθρωπομετρικές παραμέτρους και στον μεταβολισμό των λιπιδίων σε μη διαβητικούς παχύσαρκους ασθενείς. Σε ασθενείς με νοσογόνο παχυσαρκία υπάρχει καταστολή της συχνότητας και του εύρους των ώσεων της αυξητικής ορμόνης(GH) με συνοδό μείωση της παραγωγής του ινσουλινόμορφου αυξητικού παράγοντα-1(IGF-1). Οι μηχανισμοί αυτής της καταστολής του σωματοτρόπου άξονα δεν είναι πλήρως διευκρινισμένοι. Ένας από τους κύριους μηχανισμούς θεωρείται η αρνητική παλίνδρομη αλληλορύθμιση που ασκεί το σπλαχνικό λίπος και τα ελεύθερα λιπαρά οξέα στην υπόφυση. Υποστηρίζεται ότι η καταστολή του σωματοτρόπου άξονα επιβαρύνει την περαιτέρω ανάπτυξη της παχυσαρκίας. Η καταστολή αυτή φαίνεται να ευθύνεται και για το παθολογικό λιπιδαιμικό προφίλ αυτών των ασθενών. Υποστηρίζουμε ότι η βαριατρική επέμβαση, μέσω της απώλειας βάρους, αποτελεί μέθοδο βελτίωσης τόσο της λειτουργίας του σωματοτρόπου άξονα όσο και του μεταβολισμού των λιπιδίων αυτών των ασθενών. Στην παρούσα διατριβή αναλύουμε τις μεταβολές του σωματοτρόπου άξονα μετά από δυο νέες βαριατρικές τεχνικές, την λαπαροσκοπική επιμήκη γαστρεκτομή(LSG) και την λαπαροσκοπική γαστρική παράκαμψη μιας αναστόμωσης(LOAGB) που διενεργήθηκαν σε 123 παχύσαρκους μη διαβητικούς ασθενείς. Επεξεργάστηκαν οι ανθρωπομετρικές παράμετροι των ασθενών (Δείκτης Μάζας Σώματος BMI, Περίμετρος Μέσης και Ισχίων) και μεταβολικοί παράγοντες όπως: χοληστερόλη,LDL, HDL, τριγλυκερίδια, και τα πρόδρομα μόρια αυτών Απολιποπρωτεΐνη Β,ΑπολιποπρωτεΐνηΑ1, VLDL και λιποπρωτεΐνη(α) Lp(a),για την οποία δεν υπάρχει φαρμακευτική θεραπευτική προσέγγιση μέχρι σήμερα. Προσμετρήθηκε η GH, IGF-1 και συσχετίστηκαν οι μεταβολές τους σε συνάρτηση με τις μεταβολές των ανθρωπομετρικών και λιπιδαιμικών παραμέτρων σε 1,6,12 μήνες μετά την επέμβαση. Η αυξητική ορμόνη παρουσίασε στατιστικά σημαντική αύξηση μετεγχειρητικά και ιδιαίτερα μετά από LOAGB η αύξηση της συσχετίστηκε με την μείωση των πιο αθηρογώνων λιποπρωτεΐνων όπως η ApoB και η Lp(a). Όλοι οι ανθρωπομετρικοί παράγοντες παρουσίασαν μείωση ενώ καρδιοπροστατευτικά μόρια όπως η HDL και η ApoA1 παρουσίασαν σημαντική αύξηση. Συμπερασματικά, βαριατρικές επεμβάσεις όπως οι LSG, LOAGB αποτελούν αποτελεσματικό μέσο αντιμετώπισης της νοσογόνου παχυσαρκίας διότι η απώλεια βάρους συσχετίζεται με την βελτίωση του σωματοτρόπου άξονα και του μεταβολικού προφιλ παχύσαρκων μη διαβητικών ασθενών, μειώνοντας τους καρδιαγγειακούς παράγοντες κινδύνου.